Un condutor resulta ferido en San Sadurniño despois de que lle fixese a tesoira o camión que conducía - Noticias de Galicia
Un condutor resulta ferido en San Sadurniño despois de que lle fixese a tesoira o camión que conducía
PUBLICADO EN: Noticias de Galicia ► Pontecesures ► Portada dereita ► San Sadurniño ► Sucesos ▼
Un condutor resultou ferido este luns tras facerlle a tesoira o camión que conducía cando circulaba pola AG-64, en dirección a Ferrol, á altura do concello coruñés de San Sadurniño, segundo informa o 112. Un particular alertou ao centro de atención ás emerxencias sobre as 9,15 horas e solicitou asistencia sanitaria para o condutor dun camión de transporte de chatarra, que no momento do accidente ía baleiro.
O 112 pasou o aviso a Urxencias Médicas e á Garda Civil de Tráfico, que confirmou que, debido a que o vehículo quedou atravesado na vía, houbo que interromper a circulación nese carril, á altura do punto quilométrico 17. Por iso, tamén se solicitou a intervención do persoal do servizo de mantemento da estrada.
ACCIDENTE MÚLTIPLE EN PONTECESURES
Por outra banda, o centro de atención ás emerxencias tivo constancia tamén este luns dun sinistro múltiple no centro urbano de Pontecesures (Pontevedra).
Tratouse dunha colisión entre tres coches e un camión de carga e, segundo o 112, o alertante que chamou para pedir axuda, sobre as 10,30 horas, asegurou que non había feridos, pero que si se estaban producindo retencións na vía.
Foron informados axentes de Tráfico e da Policía Local, así como os efectivos do servizo municipal de Protección Civil de Pontecesures.
21 de decembro de 2015 | 13:37	• Sen comentarios